钦定古今图书集成/历象汇编/岁功典/第004卷 > 《素问》 > 《阴阳应象大论篇》
## 钦定古今图书集成/历象汇编/岁功典/第004卷 > 《素问》 > 《阴阳应象大论篇》

天有四时五行，以生长收藏，以生寒暑燥湿风。

〈注〉天之十干，化生地之五行；地之五行，上呈天之六气。故在地为水，在天为寒，在地为火，在天为暑，在地为金，在天为燥，在地为土，在天为湿，在地为木，在天为风。天有四时五行之生长收藏，而化生阴阳之六气也。此言天之四时五行，成象成形者，而应乎阴阳也。